钦定古今图书集成/理学汇编/文学典/第006卷 > 容斋三笔 > 《韩欧文语》
## 钦定古今图书集成/理学汇编/文学典/第006卷 > 容斋三笔 > 《韩欧文语》

《盘谷序》云：“坐茂林以终日，濯清泉以自洁。采于山，美
可茹；钓于水，鲜可食。”《醉翁亭记》云：“野花发而幽香，佳
木秀而繁阴。临溪而渔，溪深而鱼肥。酿泉为酒，泉香
而酒冽。山殽野蔌，杂然而前陈。”欧公文势大抵化韩
语也。然“钓于水，鲜可食”与“临溪而渔，溪深而鱼肥”，“采
于山与山殽”，前陈之句，烦𥳑工夫，则有不侔矣。